सीएसपी महीने में एक बार डायल 100 में करेंगे ड्यूटी
भास्कर संवाददाता | बुरहानपुर
डायल 100 में अब तक नियुक्त स्टाफ ही ड्यूटी दे रहा था लेकिन अब महीने में एक बार एएसपी, सीएसपी, डीएसपी भी ड्यूटी करेंगे। डायल 100 में बैठकर अपने क्षेत्र का भ्रमण करेंगे। इसका उद्देश्य यह जानना है कि डायल 100 का संचालन सही तरीके से हो रहा है या नहीं।
शुक्रवार को दोपहर 12 बजे पुलिस कंट्रोल रूम में एसपी आरआरएस परिहार ने डायल 100 में हुए बदलावों की जानकारी देने के लिए अफसर-कर्मचारियों की बैठक ली। एसपी ने बताया अफसर भी डायल 100 में ड्यूटी करेंगे। कर्मचारियों को आ रही समस्या जानेंगे। ड्यूटी स्टाफ का डायल 100 संचालन का तरीका जानेंगे। कमी पाए जाने पर दूर करेंगे। इसके अलावा अब डायल 100 में स्टाफ का बदलाव किया जाएगा। सभी कर्मचारियों की ड्यूटी लगेगी। अब तक कर्मचारियों की स्थाई नियुक्ति डायल 100 में की गई थी। एसपी ने कहा कर्मचारियों को पूरे दिन की जानकारी कंट्रोल रूम में लिखवाना होगी। हर दिन का रिकार्ड मेंटेन किया जाएगा। कर्मचारियों को निर्देश दिए कि बिना कंट्रोल रूम को सूचना दिए गाड़ी नहीं ले जाएं। रिस्पांस टाइम अच्छा होना चाहिए। वर्दी साफ होना चाहिए। लोगों से अच्छा व्यवहार करें। बैठक में एएसपी मनकामना प्रसाद, सीएसपी बीपीएस परिहार सहित अन्य अफसर, कर्मचारी थे।
hin_Deva bho_Deva hin_Deva hin_Deva